Thorkild B. Fransgaard (FRI), 2000-05-02:
Ifølge redegørelsen er der mulighed for - og det vil nok ske - at hele markedet i EU vil blive udvidet med 100 millioner flere forbrugere, og de forbrugere vil få en højere indkomst.
Det er rigtigt, som der står i rapporten, at det jo vil skabe mere vækst i hele EU, og det vil jo også gælde Danmark inden for hele fødevareindustrien.
Det er en udfordring, som vi står over for.
Men en endnu større udfordring, som hele fødevareindustrien står over for, er på verdensplan.
Dér vil der jo ske en udvidelse med hensyn til, hvor mange flere forbrugere der bliver.
Det bliver jo i milliardklassen i løbet af ganske få år.
Men de 350.000 mennesker, som i Danmark er beskæftiget på hele området - det gælder lige fra, når man begynder at plante, til det bliver solgt til eksport -
er klar til at tage den udfordring op, bare de kan få lov til det.
Hele det danske landbrug og hele fødevareindustrien er klar, fordi det igennem mange, mange år har været sådan, at når man kommer ud i verden, så er Danmark faktisk kun kendt for én ting, og det er lige bestemt det, at fødevareindustrien er en af de bedste i verden. Vi skal selvfølgelig blive ved med at arbejde for, at vi har det gode navn. Ude i verden er man klar over, at i Danmark gøres der maksimale bestræbelser for, at fødevarerne er i orden, at de er så gode som overhovedet muligt.
Sådan er det allerede, og derfor skal vi måske begynde at stoppe op, så vi ikke kommer så langt foran, at vore fødevarer bliver så dyre med hensyn til de kontrolforanstaltninger m.v., der er, at vi ikke kan sælge dem.
Men endnu kan man klare det inden for erhvervet.
Det ved vi alle.
Det skal ikke subventioneres med hjælp på nogen måde.
Det er også Frihed 2000's opfattelse.
Men det er noget, der skal ske i et tempo, så det svarer til, hvad der sker i andre lande i EU.
Ja, det bedste var jo, at det på verdensplan skete i samme tempo, men det er nok umuligt, men i hvert fald må EU følge det tempo, så det bliver en fuldstændig markedsorientering.
Jeg er også sikker på, at det er det, både landbruget og hele erhvervet ønsker.
De får en kompensation i dag for at producere nogle fødevarer, som de ikke kan få den pris for, som de skal have, og derfor får forbrugerne jo nogle billigere fødevarer.
Men på sigt er det rigtigt og bedre, at det er den rigtige pris, der kommer frem, og så er man fri for at være afhængig af en kompensation.
Dér er vi enige.
Så skal man, som der også står i redegørelsen - og det er jeg også enig i - hele tiden sørge for, at forbrugerne er orienterede om, hvad der sker på området.
De skal være informerede om det arbejde, der gøres i Danmark.
Det skal man selvfølgelig gøre, fordi vi har nogle af de bedste fødevarer
i verden.
Og når det gælder, hvad de fødevarer, der importeres, består af, må vi jo støtte os til det, de er mærket med fra de forskellige landes side.
Men når det gælder de danske fødevarer, er det rigtigt, at vi skal informere forbrugerne mest muligt.
Men under alle omstændigheder - og det fremgår også af redegørelsen - er jeg glad for, at det begynder at dreje derover, hvor hele informationen og hele mærkningsniveauet skal ske på EU-niveau.
Det, at vi i Danmark overholder nogle særregler, kommer vi ingen vegne med.
Nej, det er rigtigt, at regeringen vil arbejde for, at det bliver de samme regler på hele EU-niveau, der er gældende, også angående mærkning.
Der er nævnt en del områder i redegørelsen, og med hensyn til økologiske fødevarer vil regeringen arbejde for, at det bliver noget i retning af Ø-mærket, som er populært i Danmark blandt dem, der ønsker økologiske varer, der bliver mærkningen i hele EU.
Jeg synes, det er rigtigt, og vi vil bakke regeringen op i dens arbejde den vej.
Der kan jo ske det, at det bliver endnu mere udbredt med Ø-mærkning og med økologi, og at der kommer mere interesse for økologiske varer uden for Danmark, end der er i dag, for dér er der jo faktisk ingen interesse.
Det vil vi gerne være med til at arbejde for, for på den måde kan vi måske få solgt noget af den overproduktion, der er af økologiske fødevarer, og det vil være til gavn for dem, der producerer dem, og det vil også være med til, at det bedre kan hænge sammen at producere økologiske fødevarer, frem for som det er i dag, hvor de er helt afhængige af, hvad de kan få i støtte.
Så det er også den rigtige vej at gå.
Det gælder både med hensyn til alle de skemaer, der skal udfyldes, og det gælder også med hensyn til alle de kontrolforanstaltninger, der er.
Ude i landbruget er det jo sådan, hvor jeg kommer fra - det må jeg sige - at når en landmand taler med naboen, ja, så taler de om, hvilket skema der kommer i næste uge, som skal udfyldes, og når de taler om en anden ting, nemlig kontrol, ja, så taler de om, hvem der så kommer og kontrollerer i næste uge.
Det er ikke sådan, at der kommer én kontrol og ser på det hele.
Nej, der kommer én på ét område og én på et andet område, og sådan er det uge efter uge.
Derfor er det et forslag til vedtagelse, som vi er med til, for vi må have set på det.
Regeringen må forpligte sig til, at vi skal have forenklet de regler, ellers kører landbruget og industrien fast på et tidspunkt.
Det kører endnu, men på et tidspunkt kan man ikke blive ved med at tage det.
Her tænker jeg på noget, som jeg stillede som et spørgsmål til hr. Jørn Jespersen, og han besvarede det også pænt, men han døjede med at forstå det, for jeg tror, at det, vi gjorde med hensyn til de ting, som flertallet selvfølgelig synes var det rigtige, med udfyldelse af skemaer og kontrol, har været medvirkende til den struktur, der er kommet inden for landetbruget, nemlig at flere og flere har givet op, for man har ikke kunnet overkomme at udfylde de skemaer.
Det var derfor, jeg stillede spørgsmålet, om vi ikke selv er skyld i den strukturudvikling, der har været. Under alle omstændigheder er det en af de vigtige ting, og derfor vil jeg håbe, der bliver et flertal for at stemme for det forslag til vedtagelse, der blev fremsat.